A BIZOTTSÁG 1403/2005/EK RENDELETE
(2005. augusztus 26.)
az új tagállamok számára 2005. negyedik negyedévére vonatkozóan a banánbehozatal kiegészítő mennyiségének meghatározása céljából kiadott engedélyekben szereplő egyes irányadó mennyiségek és egyéni felső határok rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Lengyelország, Magyarország, Málta, Szlovénia és Szlovákia csatlakozási okmányára és különösen annak 41. cikke első bekezdésére,
tekintettel a banánpiac közös szervezéséről szóló, 1993. február 13-i 404/93/EGK tanácsi rendeletre (1),
mivel:
(1)
Az 1892/2004/EK bizottsági rendelet (2) elfogadja azokat az átmeneti intézkedéseket, amelyek a Közösséghez való csatlakozást megelőzően az új tagállamokban hatályos rendszerekről a banánpiac közös szervezésének keretén belüli hatályos behozatali rendszerre történő átmenet megkönnyítése érdekében kell végrehajtani 2005 során. A piac, különösen az új tagállamok piaca kielégítő ellátottságának biztosítása érdekében az említett rendelet a behozatali engedélyek kiadására vonatkozóan átmeneti jelleggel kiegészítő mennyiségeket határozott meg. Ezt a kiegészítő mennyiséget a 404/93/EGK tanácsi rendeletnek a banán Közösségbe történő behozatalát szabályozó rendelkezések tekintetében történő alkalmazására vonatkozó részletes szabályok megállapításáról szóló, 2001. május 7-i 896/2001/EK bizottsági rendeletben (3).
(2)
A 2005 negyedik negyedévére vonatkozó, a fent említett kiegészítő mennyiség szerinti mennyiségeket egyfelől az 1892/2004/EK rendelet 3. és 4. cikke szerint a 2005. évre meghatározott kiegészítő mennyiség, másfelől a 2005. év első három negyedéve során kiadott importengedélyek figyelembe vételével kell megállapítani.
(3)
Tekintettel arra, hogy e rendeletnek a 2005 negyedik negyedévére vonatkozó engedélykérelmek benyújtási időszakának kezdete előtt hatályba kell lépnie, rendelkezni kell a rendelet azonnali hatályba lépése érdekében.
(4)
E rendelet a Közösségben letelepedett és az 1892/2004/EK rendelet 5. és 6. cikke szerint bejegyzett piaci szereplőkre vonatkozik.
(5)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
(1) 2005 negyedik negyedévére a banánbehozatalra vonatkozóan az 1892/2004/EK rendelet 3. cikke (1) bekezdésében meghatározott kiegészítő mennyiségként importálható mennyiségek a mellékletben kerülnek meghatározásra.
(2) 2005 negyedik negyedévére vonatkozóan, a kiegészítő mennyiség keretében benyújtott behozatali engedélyek:
a)
ha azokat hagyományos piaci szereplő nyújtotta be, nem vonatkozhatnak az 1892/2004/EK rendelet 5. cikke (5) bekezdésében meghatározott és közölt referenciamennyiség és a 2005 első három negyedévében kiadott behozatali engedélyek által összesen felhasznált mennyiség különbségét meghaladó mennyiségre;
b)
ha azokat nem hagyományos piaci szereplő nyújtotta be, nem vonatkozhatnak a piaci szereplő számára az 1892/2004/EK rendelet 6. cikke (6) bekezdésében megállapított és közölt éves mennyiség és a 2005 első három negyedévében kiadott behozatali engedélyek által összesen felhasznált mennyiség különbségét meghaladó mennyiségre.
Az elfogadáshoz a behozatali engedély iránti kérelmek mellé csatolni kell a 2005. év megelőző negyedévei során a piaci szereplő számára kiadott behozatali engedélyek másolatát.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 26-án.